钦定古今图书集成/明伦汇编/氏族典/第332卷 > 刘毅
## 钦定古今图书集成/明伦汇编/氏族典/第332卷 > 刘毅

按《晋书刘毅传》：“毅字仲雄，东莱掖人，汉阳城景王章
之后。父喈，丞相属。毅少厉清节，好臧否人物，侨居平
阳，太守杜恕请为功曹，人为之语曰：‘但闻刘功曹，不
闻杜府君’。魏末，本郡察孝廉，辟司隶都官从事。同郡
王基荐毅于公府，文帝辟为相国掾，辞疾不就。时人
谓毅忠于魏氏，而帝怒其顾望，将加重辟。毅惧，应命”
转主簿。武帝受禅，为尚书郎，迁散骑常侍、国子祭酒。
帝以毅忠蹇正直，使掌谏官。咸宁初，转司隶校尉，司
部守令望风投印绶者甚众。皇太子朝，鼓吹将入东
掖门，毅奏劾之。在职六年，迁尚书左仆射。以魏立九
品，权时之制，未见得人而有八损，乃上疏罢中正，除
九品，优诏答之。毅夙夜在公，言议切直，无所曲挠。尝
散斋而疾，其妻省之，毅便奏加妻罪，妻子有过，立加
杖捶，然以峭直故不至公辅。太康六年卒。二子：暾、总。